b'\n_START_ARTICLE_\nLaibach\n_START_SECTION_\nZa\xc4\x8detki in Toma\xc5\xbe Hostnik\n_START_PARAGRAPH_\nSkupina je takoj ob ustanovitvi poskrbela za burne reakcije javnosti. Ustanovljena je bila poleti leta 1980 v Trbovljah v Sloveniji, takrat \xc5\xa1e eni od republik Socialisti\xc4\x8dne federativne republike Jugoslavije. V Trbovljah so izoblikovali multimedijski projekt \xc2\xbbRde\xc4\x8di revirji\xc2\xab, ki jo je ob\xc4\x8dinska uprava Trbovlje prepovedala \xc5\xa1e pred odprtjem. Na plakatih je bila slika \xc4\x8drnega kri\xc5\xbea (ki je bil dolgo \xc4\x8dasa njihov poglavitni simbol, kasneje tudi v zobatem kolesu) in motiv iz Carpenterjevega filma \xc2\xbbNo\xc4\x8d \xc4\x8darovnic\xc2\xab. Njihovo delovanje je spro\xc5\xbeilo veliko razprav o njihovem dejanskem umetni\xc5\xa1kem in politi\xc4\x8dnem polo\xc5\xbeaju. _NEWLINE_Prvi javni nastop z razstavo "\xc5\xbdrtve letalske nesre\xc4\x8de" je bil januarja 1982 v Ljubljanskem klubu FV, istega leta pa so tudi za\xc4\x8deli s svojimi prvimi koncerti v Ljubljani, Zagrebu in Beogradu.  Njihov glasbeni stil so kritiki ozna\xc4\x8dili kot industrijski rock, saj so pri predstavitvah v \xc5\xbeivo uporabljali gramofone, radio in elektronske instrumente, ki so jih ustvarili sami, namesto efekta suhega leda pa so uporabljali originalne voja\xc5\xa1ke dimne bombe. Vizualni stil skupine je v zgodnji fazi osredoto\xc4\x8den predvsem na rudarsko ikonografijo, \xc4\x8dez \xc4\x8das pa so vklju\xc4\x8dili tudi druge simbole: Triglav, jelenovo rogovje in lovske obleke._NEWLINE_Skoraj vsak njihov koncert je bil druga\xc4\x8de poimenovan. Zadnji v sodelovanju s Toma\xc5\xbeem Hostnikom v Zagrebu (prvi\xc4\x8d je v vlogi vokalista nastopil na Novem Rocku septembra 1982 v Ljubljani, ko ga je zadela v brado rabita steklenica)  so poimenovali \xc2\xbbDotik Zla\xc2\xab. Decembra 1982 je Hostnik naredil samomor.\n_START_SECTION_\nDisidentstvo? v Jugoslaviji\n_START_PARAGRAPH_\nAprila leta 1983 je skupina nadaljevala z nastopi v \xc5\xbeivo po Ljubljani skupaj z angle\xc5\xa1kima skupinama The Last Few Days and 23 Skidoo. Na Zagreb\xc5\xa1kem Biennalu so nastopili z naslovom "Mi kujemo bodo\xc4\x8dnost", med katerim so uporabili so\xc4\x8dasne projekcije iz pornografije in filma Revolucija \xc5\xa1e traja. Predstavo je prekinila policija, skupina pa je bila prisiljena oditi z odra po isto\xc4\x8dasnem zaslonskem prikazu penisa in Josipa Broza Tita. Nastop se je kon\xc4\x8dal s prepovedjo imena in javnega nastopanja skupine v Jugoslaviji. K prepovedi je \xc5\xa1e dodatno prispeval tudi intervju z njimi v oddaji TV-tednik, ki izzval moralno paniko in na koncu katerega je novinar Jure Pengov pozval k pogromu nad njimi, zato so se morali za\xc4\x8dasno umakniti v samostan Pleterje. Novembra 1983 so Laibach skupaj s skupino Last Few Days od\xc5\xa1li na turnejo \xc2\xbbOccupied Europe Tour\xc2\xab\xc2\xa0po vzhodni in zahodni Evropi. Z \xc5\xbeivimi nastopi in disidentskim statusom v svoji mati\xc4\x8dni dr\xc5\xbeavi se je zanje pove\xc4\x8dal interes v zahodnih dr\xc5\xbeavah. Provokativna uporaba simbolov iz nacisti\xc4\x8dne Nem\xc4\x8dije je najprej izzvala Slovensko veteransko organizacijo (Zvezo borcev narodnoosvobodilne vojne). _NEWLINE_Decembra leta 1984 so priredili anonimni koncert v dvorani siroti\xc5\xa1nice, poimenovane po Mal\xc4\x8di Beli\xc4\x8d v Ljubljani, posve\xc4\x8den umrlemu Toma\xc5\xbeu Hostniku. V tem letu (1984) so ustanovili umetni\xc5\xa1ko organizacijo in estetsko gibanje Neue Slowenische Kunst (poznano tudi pod kratico NSK). Poleg Laibacha je vklju\xc4\x8devalo \xc5\xa1e slikarsko skupino Irwin, gledali\xc5\xa1ko skupino Sester Scipion Nasice oz. kasneje Kozmokineti\xc4\x8dni kabinet Noordung, oblikovalski studio Novi kolektivizem, ki je bil sestavljen iz po enega \xc4\x8dlana vsake od treh ustanovnih skupin, pridru\xc5\xbeili pa so se jim \xc5\xa1e Oddelek za \xc4\x8disto in prakti\xc4\x8dno filozofijo in razli\xc4\x8dne podskupine, npr. arhitekti Graditelji, Domovinski film, klub Sava, Retrovizija itd. Laibach in NSK sta s svojimi skupnimi akcijami mo\xc4\x8dno ozna\xc4\x8dila osemdeseta in prvo polovico devetdesetih, tako v Sloveniji kot v biv\xc5\xa1i dr\xc5\xbeavi Jugoslaviji ter tudi drugje po svetu. To gibanje je \xc5\xa1e danes predmet \xc5\xa1tevilnih znanstvenih raziskav in doktorskih disertacij doma in v tujini.\n_START_SECTION_\nMednarodni preboj\n_START_PARAGRAPH_\nLaibach so od ustanovitve leta 1980 do danes imeli ve\xc4\x8d kot 800 koncertov po celem svetu, prodali \xc4\x8dez milijon plo\xc5\xa1\xc4\x8d in postali mednarodno priznani, \xc5\xa1e posebej s svojimi interpretacijami pesmi skupin Queen, The Rolling Stones, The Beatles \xe2\x80\xa6 Leta 1988 je iz\xc5\xa1el album Let It Be, po istoimenskem albumu Beatlesov, le naslovno skladbo in "Maggie Mae" je nadomestila nem\xc5\xa1ka himna "Auf der L\xc3\xbcneburger Heide" in "Was Gleicht Wohl Auf Erden". Del posnetega materiala je predvajal Paul McCartney pred svojimi koncerti. Naslednje leto je iz\xc5\xa1la EP Sympathy for the Devil po istoimenski pesmi Rolling Stones. Dosegli so tudi komercialni uspeh z razli\xc4\x8dico pesmi "Life is life" skupine Opus in "One Vision" skupine Queen.  Leta 1994 je skupina izdala album NATO, ki je komentiral aktualne politi\xc4\x8dne dogodke v Vzhodni Evropi, nekdanji Jugoslaviji in ukrepe pakta NATO.  Albumu vsebuje razli\xc4\x8dice pesmi "The Final Countdown " skupine Evropa, "In the Army Now" skupine Status Quo, "Indian Reservation" (preimenovane v "National Reservation") skupine Don Fardon\'s in "Mar\xc5\xa1 na Drinu" Stanislava Bini\xc4\x8dkega. Leta 1996 so izdali album z naslovom Jesus Christ Superstars, svojo razli\xc4\x8dico rock opere Jesus Christ Superstar Andrewa Lloyda Webberja._NEWLINE_Sodelovali so tudi pri nekaterih mednarodnih projektih. V predstavi No Fire Escape from Hell  so se odzvali povabilu plesalca Michaela Clarka v produkciji enajstih nastopov v razli\xc4\x8dnih gledali\xc5\xa1\xc4\x8dih po svetu. V Hamburgu so napisali glasbo za Shakespearovega Macbetha v Deutsches Schauspielhaus. Glasba skupine je bila uporabljena tudi v znamenitem eksperimentalnem filmskem hitu  Blair Witch Project, \xc4\x8dlani zasedbe so nastopili v  filmu \'Full Metal Jacket\' znanega re\xc5\xbeiserja Stanleyja Kubricka.  Njihova glasba se je pojavila v hollywoodskem filmskem hitu \'Spiderman I\', v popularni ameri\xc5\xa1ki televizijski nanizanki \'Alias\', za film Iron Sky (2012) pa so prispevali vso glasbo.\n_START_SECTION_\nGlasbeni stil, slike in kontroverznost\n_START_PARAGRAPH_\nLaibach ne prikriva temnih plati \xc4\x8dlove\xc5\xa1tva, temve\xc4\x8d jih enostavno razkriva in razkazuje, v\xc4\x8dasih posredno, v\xc4\x8dasih pa tudi neposrednoprek glasbe, s pomo\xc4\x8djo retorike in z vizualnimi prikazi: \xc5\xbeeljo po oblasti, te\xc5\xbenjo po totalitarnih politi\xc4\x8dnih sistemih oziroma re\xc5\xbeimih, vojno kot stvar za doseganje oblasti, \xc5\xbeeljo podrejati ostale volji posameznikov, ne da bi jih pojmovali kot sebi enake. To so problematike, ki so jih Laibach uprizorili v preteklosti in s katerimi so se tudi dejansko soo\xc4\x8dali ter katerim se danes \xc5\xa1e vedno posve\xc4\x8dajo na izviren na\xc4\x8din. Njihova besedila so preprosta, u\xc4\x8dinkovita in odprta za napa\xc4\x8dno razlago. Sprejmejo vse zapeljive leske in simbole dr\xc5\xbeavne oblasti, nato pa s tem pretiravajo vse do parodije. \xc5\xbde ob svojem nastanku so v za\xc4\x8detku osemdesetih let najve\xc4\x8d pozornosti vzbudili z uporabo nacisti\xc4\x8dne in socrealisti\xc4\x8dne totalitaristi\xc4\x8dne ikonografije, kot so razne zastave in kri\xc5\xbei, uniforme, ki so spominjale na uniforme nekdanjih nem\xc5\xa1kih okupatorskih vojakov pa tudi s politi\xc4\x8dnim jezikom. Prevladovalo je mnenje, da skupina odkrito simpatizira s totalitarnimi sistemi, predvsem z nacizmom, fa\xc5\xa1izmom in stalinizmom ter deluje po nekak\xc5\xa1nih totalitaristi\xc4\x8dnih principih in v imenu teh idej proti kon\xc4\x8dni, utopi\xc4\x8dni re\xc5\xa1itvi, zna\xc4\x8dilni za tovrstne sisteme. V svojem delovanju so vedno konfrontirali z dr\xc5\xbeavo, naj je bila to neko\xc4\x8d Jugoslavija ali danes Slovenija, in ustvarjali negativno primerjavo dr\xc5\xbeave z ostalimi sistemi, ki so zgodovinsko veljali za slabe. S tem so spodbijali vrednote, ki naj bi bile prave in ki so jih pou\xc4\x8devali v \xc5\xa1olah. Po njihovem mnenju je najbolj totalitaren ravno tisti totalitarizem, ki ti daje ob\xc4\x8dutek, da si svoboden, \xc4\x8deprav v resnici nisi.\n_START_SECTION_\nLaibach v popularni kulturi\n_START_PARAGRAPH_\nPopularna kultura je poimenovanje za nekatere kulturne prakse in pojave, katerih skupni pomen je postavljen nasproti visoki kulturi. Popularno lahko razumemo kot nekaj, kar je v\xc5\xa1e\xc4\x8d veliko ljudem ali kot predmet mno\xc5\xbei\xc4\x8dnih medijev za izpostavljanje lastnih dobi\xc4\x8dkonosnih interesov._NEWLINE_Laibach se izmed teh treh identificira samo s prvim razumevanjem popularne kulture. Performansi Laibach so med bolj obiskanimi v Sloveniji, pojavljajo se v mno\xc5\xbei\xc4\x8dnih medijih in imajo veliko bazo obo\xc5\xbeevalcev. So v kategoriji kvalitetne umetnosti znotraj popularne kulture. _NEWLINE_Laibach se je \xc5\xbee v svojih "10 to\xc4\x8dkah konventa" izrekel glede podvr\xc5\xbeenosti ideologiji \xe2\x80\x93 da se izognemo manipulaciji ideologije, moramo biti ideologija. Laibach z umetnostjo \xc5\xa1oka z ljudmi manipulira: strate\xc5\xa1ko nastavi \xc5\xa1ok, ker tako dobi pozornost, nato preda svoje sporo\xc4\x8dilo. Njihov produkt je umetnina, njihova produkcija pa je mno\xc5\xbei\xc4\x8dna._NEWLINE_Za mno\xc5\xbei\xc4\x8dno \xc5\xa1irjenje uporabljajo ve\xc4\x8d sredstev, kot npr. mistifikacijo (uniformiranost nastopajo\xc4\x8dih), performans (nenehna podrejenost re\xc5\xbeirani vlogi), pojavitev v mno\xc5\xbei\xc4\x8dnih medijih (ameri\xc5\xa1ki glasbeni televizijski program MTV), provokativnost (totalitarni simboli), intertekstualnost (Life is Life, The Final Countdown) in parodijo (virtualna dr\xc5\xbeava NSK z izdajanjem potnih listov).\n_START_SECTION_\nIntertekstualnost in parodija pri skupini Laibach\n_START_PARAGRAPH_\nSkoraj celotna Laibachova pojavnost se sklicuje na v mno\xc5\xbei\xc4\x8dni ali visoki kulturi \xc5\xbee videno in v igro vpeljuje t. i. kulturni spomin. _NEWLINE_Laibachova dela so intertekstualna: svoj pomen oblikujejo s pomo\xc4\x8djo drugih umetni\xc5\xa1kih del. Tako nastajajo recikla\xc5\xbee, kar ima u\xc4\x8dinek parodije (Life is Life). Laibachove pesmi so lahko tudi travestije (Geburt Einer Nation), kontrafakture (The Final Countdown) in pasti\xc5\xa1i (Krst pod Triglavom).\n_START_SECTION_\nOriginalnost Laibacha\n_START_PARAGRAPH_\nIntertekstualnost odpira vpra\xc5\xa1anja o originalnosti tovrstnih avtorjev. Laibach znane mno\xc5\xbei\xc4\x8dne in manj mno\xc5\xbei\xc4\x8dne kulturne pojave reciklira, vzame za svoje in jih poka\xc5\xbee v novem kontekstu. Monta\xc5\xbee s t. i. tehniko cut up se pojavljajo tako v smislu zunanje pojave \xc4\x8dlanov kolektiva z znanimi uniformami, pobritimi glavami in prepoznavnim znakom, suprematisti\xc4\x8dnim Malevi\xc4\x8devim \xc4\x8drnim kvadratom na beli podlagi, kot tudi v smislu recikla\xc5\xbee umetni\xc5\xa1kih produktov: predelave besedil pesmi iz mno\xc5\xbei\xc4\x8dne kulture (Simpathy for the Devil), vabila, letaki, publikacije in ovitki albumov s predlogami v klasi\xc4\x8dni slikarski umetnosti, zgodovini in tradiciji. \xc5\xbde samo ime kolektiva \xe2\x80\x93 Laibach \xe2\x80\x93 je recikla\xc5\xbea.\n_START_SECTION_\nPrimeri intertekstualnosti v besedilih\n_START_PARAGRAPH_\nUmetnost Laibacha je umetnost komentarja. Vsaka poteza Laibacha je pravzaprav komentar.\n_START_SECTION_\nKrst pod Triglavom\n_START_PARAGRAPH_\nKrst pod Triglavom je naslov albuma, ki uporabi simbol slovenske nacionalnosti Pre\xc5\xa1ernov Krst pri Savici. Laibach intertekstualno uporablja Pre\xc5\xa1ernove verze in osebe \xe2\x80\x93 Valjhuna, \xc4\x8crtomira in Bogomilo. Po vsakem od treh je poimenovana pesem, poleg tega pa so na albumu \xc5\xa1e pesmi Jezero, Krst, po drugi strani pa enigmati\xc4\x8dno naslovljena pesem Rde\xc4\x8di pilot, ki z rde\xc4\x8do simbolizira antireligijski komunizem, je pa to tudi ime avantgardnega \xc4\x8dasopisa iz dvajsetih let 20. stoletja. Album je razdeljen po letnicah (819\xe2\x88\x92822, 1095\xe2\x88\x921270, 1961\xe2\x88\x921982, 1983\xe2\x88\x921987) in tako razdeli zgodovino Slovencev. V \xc4\x8das pokristjanjevanja umestijo gro\xc5\xbenjo, Valjhuna, naravo, Jezero, Hostnik. V \xc4\x8dasu Karantanije je zapeljevanje, Bogomila, ki tukaj namiguje na rajsko Evo, so lovske igre (Hunters\' Game) in te\xc4\x8de avstrijska, dunajska kri (Wienerblut). Od \xc5\xa1estdesetih do malo po nastanku Laibacha in tudi malo po Titovi smrti je \xc4\x8das \xc4\x8crtomira, Jelengara, ubijalca deklet in, seveda, apologije Laibach. V zadnjem \xc4\x8dasu, do izida albuma, pa je politika, Krst, Germania in Rde\xc4\x8di pilot (rde\xc4\x8da kot simbol komunizma). Vsak naslov je skrbno izbran, da spada v celoto, pod njim pa se v pesmi skriva \xc5\xa1e ve\xc4\x8d simbolnega opisa ne le slovenske, temve\xc4\x8d evropske zgodovine in miselnosti.\n_START_SECTION_\nHerz-felde\n_START_PARAGRAPH_\nPesem Herz-felde s plo\xc5\xa1\xc4\x8de Krst pod Triglavom-Baptism je aluzija na nem\xc5\xa1ko avantgardo. Helmut Herzfeld je sinonim za Johna Heartfielda, ki je bil pionir uporabljanja umetnosti kot politi\xc4\x8dno oro\xc5\xbeje. V pesmi Laibach montira dele Hitlerjevega govora, pri katerem je najbolj sli\xc5\xa1en in udaren sloviti \xc2\xbbRaus!\xc2\xab, \xc2\xbbVen!\xc2\xab. Laibach tako pesem uporablja kot politi\xc4\x8dno oro\xc5\xbeje, kot antinacisti\xc4\x8dno politi\xc4\x8dno sporo\xc4\x8dilo, ker uporablja nacisti\xc4\x8dni vojni govor z nasilnim krikom, vse skupaj pa poimenuje z imenom umetnost in, ironi\xc4\x8dno, srca (herz, heart). Vsebino torej predstavlja z imenom, ki z njo nima prav veliko zveze, in to prenese na polje politike, kjer se proces dogaja pogosteje.\n_START_SECTION_\nThe Final Countdown\n_START_PARAGRAPH_\nPesem The Final Countdown je s konceptualnega albuma NATO, ki se z naborom anti-coverjev pesmi ve\xc5\xbee na vojno na Balkanu po razpadu Jugoslavije. Laibach so v tem \xc4\x8dasu izjavili: \xc2\xbbKonflikt v biv\xc5\xa1i Jugoslaviji je dal lepo lekcijo Evropi o tem, kaj se lahko zgodi, \xc4\x8de razlike niso spo\xc5\xa1tovane, \xc4\x8de problemi niso re\xc5\xa1eni prav\xc4\x8das in \xc4\x8de najmanj\xc5\xa1ih v dru\xc5\xbebi ne jemljemo resno. Vsa Evropa ima na rokah kri Balkana.\xc2\xab The Final Countdown je prva izmed treh zaporednih rock pesmi na albumu NATO (The Final Countdown, You\'re in the Army Now, The Dogs of War), njena originalna verzija pa je hit \xc5\xa1vedskega benda Europe. Z zamenjavo in\xc5\xa1trumentov so rokovsko uspe\xc5\xa1nico spremenili v disko verzijo. Pesem govori o intergalakti\xc4\x8dnem potovanju, zadnje od\xc5\xa1tevanje (the final countdown) pa je od\xc5\xa1tevanje tik pred odhodom vesoljske rakete z bolne Zemlje. Destinacija pa ni ve\xc4\x8d Mars (simbol vojne), kot je v originalu, temve\xc4\x8d Venera (simbol ljubezni). Podobno naredijo s pesmima In the Army Now (v originalu Status Quo/Boland) in Dogs of War (v originalu Pink Floyd).\n_START_SECTION_\nLife is Life\n_START_PARAGRAPH_\nPesem Life is Life je predelava pesmi Live is Life skupine Opus. Laibach pesem dvakrat umesti na album Opus Dei, poimenovan (tudi) po znani organizaciji Rimokatoli\xc5\xa1ke cerkve. Prva verzija je v nem\xc5\xa1\xc4\x8dini Leben Hei\xc3\x9ft Leben. Prva kitica je enaka originalu, ostalo je recikla\xc5\xbea verzov in dodajanje novih, s \xc4\x8dimer pesem dobi popolnoma drugo sporo\xc4\x8dilo: iz mno\xc5\xbei\xc4\x8dne zabave, entuziasti\xc4\x8dne navezanosti skupine Opus na oder, v brezpogojno dajanje mno\xc5\xbeici, dru\xc5\xbebi, dr\xc5\xbeavi. Energijo in svoj maksimum se daje za t. i. skupno dobro, z dobrim namenom posameznikov, ki so na koncu samo veseli, da je konec, \xc4\x8deprav so vsi izgubili vse. Iz himne dobrega po\xc4\x8dutja je Laibach recikliral pesem triumfa, vojnega mar\xc5\xa1a._NEWLINE_Pesem Let It Be je prenovitev celotnega zadnjega albuma Beatlesov, Simpathy for the Devil pa t. i. anti-cover istoimenske pesmi Rolling Stonesov. Predelavi ponujata demistifikacijo peace and love iz hipijevskih \xc5\xa1estdesetih in utele\xc5\xa1enja tega gibanja, koncerta Woodstock. Miselnost hipijevskega miru in ljubezni se je proti koncu stoletja sesuvala. Let It Be je odgovor na razpad skupine The Beatles, drugi pa spomin na koncert Altamont iz leta 1969. Altamont je kot kontrast Woodstocka najbolj znan po nasilju, vklju\xc4\x8dno s smrtjo Mereditha Hunterja, ki je umrl med nastopom Rolling Stonesov: te\xc5\xbeave, ki so rodile nasilje, so se za\xc4\x8dele med izvajanjem pesmi Simpathy for the Devil.\n_START_SECTION_\nRammstein\n_START_PARAGRAPH_\nPopularna nem\xc5\xa1ka glasbena skupina Rammstein je priznala mo\xc4\x8dan vpliv Laibacha. Laibach Rammstein razumejo kot Laibach za adolescenco, sebe pa kot Rammstein za odrasle. Laibach je naredil remiks Rammsteinove pesmi Ohne dich, poimenovan Ohne mich. Namesto prepoznavnega Rammsteinovega vokala gre za mo\xc5\xa1ko-\xc5\xbeenski duet Milana Frasa in Mine \xc5\xa0piler, v originalu orkestralno glasbo zamenja elektronika, v besedilu pa je najpomembnej\xc5\xa1a zamenjava v refrenu. Rammsteinov refren \xc2\xbbOhne dich kann ich nicht sein\xc2\xab, v prostem prevodu \xc2\xbbBrez tebe ne morem obstajati\xc2\xab, Laibach poje obratno \xc2\xbbOhne mich kannst du nicht sein\xc2\xab, torej \xc2\xbbBrez mene ne more\xc5\xa1 obstajati\xc2\xab. Ljubezenski baladi spremenijo \xc5\xbeanr \xe2\x80\x93 postane narcisoidna, \xc5\xbee skoraj groze\xc4\x8da pesem.'